Document ID: 32008R0941

REGULAMENTUL (CE) NR. 941/2008 AL COMISIEI
din 25 septembrie 2008
de stabilire a formei și conținutului informațiilor contabile care trebuie prezentate Comisiei în scopul închiderii conturilor FEGA și FEADR, precum și în scop de monitorizare și prognoză
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42,
întrucât:
(1)
Articolul 8 alineatul (1) din Regulamentul (CE) nr. 885/2006 din 21 iunie 2006 de stabilire a normelor de aplicare a Regulamentului (CE) nr. 1290/2005 în ceea ce privește autorizarea agențiilor de plăți și a altor entități, precum și lichidarea conturilor FEGA și FEADR (2) prevede că trebuie să se stabilească forma și conținutul informațiilor contabile menționate la articolul 7 alineatul (1) litera (c) din respectivul regulament, precum și modul în care sunt transmise Comisiei.
(2)
Forma și conținutul informațiilor contabile care trebuie prezentate Comisiei în scopul închiderii conturilor Fondului European de Garantare Agricolă (FEGA) și ale Fondului European Agricol de Dezvoltare Rurală (FEADR), precum și în scop de monitorizare și prognoză sunt definite în prezent de Regulamentul (CE) nr. 1042/2007 al Comisiei (3).
(3)
Pentru exercițiul financiar 2009 anexele la Regulamentul (CE) nr. 1042/2007 nu se pot utiliza în scopurile pentru care sunt destinate. Prin urmare, Regulamentul (CE) nr. 1042/2007 ar trebui abrogat și înlocuit cu un regulament nou care să stabilească forma și conținutul informațiilor contabile pentru exercițiul financiar respectiv.
(4)
Măsurile prevăzute de prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
Forma și conținutul informațiilor contabile menționate la articolul 7 alineatul (1) litera (c) din Regulamentul (CE) nr. 885/2006, precum și modalitățile de transmitere a acestora către Comisie sunt stabilite în anexele I (tabelul cu X), II (Specificații tehnice pentru transmiterea fișierelor electronice către FEGA și FEADR), III (Aide-mémoire) și IV [Structura codurilor bugetare ale FEADR (F109)] la prezentul regulament.
Articolul 2
Regulamentul (CE) nr. 1042/2007 se abrogă cu efect de la 16 octombrie 2008.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Regulamentul se aplică de la 16 octombrie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 septembrie 2008.

Labels: 4
7
6
12
15